Papersnake/gushiwen huggingface dataset:
仲氏弃官学道投诗见依抒此为答 其二
王世贞（明代）

大道宁徇人，俗情能不暌。安见污潦内，有物吐虹霓。

茅翁笞叔申，调达谤牟尼。肝腑不相烛，何况大阐提。

名利巧愚人，往往使识迷。喧如百蚊蚋，溺若一酰鸡。

宝彼九秋条，谓等三春荑。俯仰天地间，慨焉思夷齐。

吾弟税輶轩，改服友鹿麛。竦身二华巅，紫气为之低。

濯濯青莲花，以根拔涂泥。而我尚攻中，棼结不受觿。

西畏弱水航，上惭玉京梯。晚途仅自克，何肉与周妻。

耕则共地肺，居则保天倪。
四伯父生朝集老杜句二十韵
项安世（宋代）

三月三日天气新，著处繁华矜是日。
明日萧条尽醉醒，碧窗宿雾蒙蒙湿。
南极老人自有星，挂君高堂之素壁。
仙人玉女回云车，万草千花动凝碧。
奇祥异瑞争来送，麟角凤嘴世莫识。
酒肉如山又一时，满堂宾客皆叹息。
正是江南好风景，苑中万物生颜色。
遮莫邻鸡下五更，且将款曲终今夕。
独惭投汉阁，出守吾家侄。
懒慢无堪不出村，生无所成头皓白。
朋知来问腆我颜，汝伯何由发如潦。
红颜白面花映肉，秋水为神玉为骨。
元圃苍洲莽空阔，神仙中人不易得。
在于甫也何由羡，扶持自是神明力。
君不见大儿聪明到，越罗蜀锦金粟尺。
裁缝云雾成御衣，朝廷记忆蒙禄秩。
小儿心孔开，射策君门期第一。
今春喜气满乾坤，朱绂即看随画鷁。
丈夫生儿有如此，百年未见欢娱毕。
南极老人应帮昌，人生欢会岂有极。
伏承伯丈人待制侍郎九重涣号三聘鼎来促装戒
李吕（宋代）

梅花映雪送征鞍，要伴先生耐岁寒。
收拾收归调鼎用，春来枝上已含酸。
伤春曲
李瀚（清代）

池塘春草绿依依，万古愁魂唤不归。
羡杀南来鸿雁影，月明天外一行飞。
客宝安将归五羊留别李定夫二首 其二
黎遂球（明代）

图山叠水谱烟云，泼墨时描对我君。今日烟云山水阔，画图一幅却中分。
与昂上人两字继合四句初字日
皎然（唐代）

有一鸟雏，凌寒独宿。若逢云雨，两两相逐。
舟上西江值大水有作 其一
屈大均（明代）

六月滇黔水大来，端州城门不敢开。左右双江争一口，白波倒敢失崧台。

咽喉最苦羚羊小，水花四飞如白鸟。洪涛鼓舞不因风，一出峡门成浩淼。

此水发源自夜郎，万里来入祝融江。南天一渎亦无愧，势与岷江争短长。

春来一雨成黄浊，八斗淤泥那可濯。炎方水土此难尝，生长蛮中殊不觉。

我行正溯牂牁西，津路微茫咫尺迷。牵舟欲上木棉树，走马不见桃花堤。

榕叶阴阴馀片地，芭蕉土布来金利。渔父鲥鱼尺许长，买来且作风前醉。
二十二日雨 其二
韩淲（宋代）

涧水应添润，山云定不虚。夜光离复合，朝气惨而舒。

履亩禾须穫，窥园菜可锄。稀疏遍篱落，微密上阶除。
偈颂二十九首 其十五
释云（宋代）

如来禅，祖师意。绝承当，只这是。破草鞋，汗臭气。热碗鸣，驴豚沸。

也大奇，不思议。分明在目前，今古应无坠。佛灭二千年，比丘少惭愧。
送王少逸还乡
林希逸（宋代）

点点琼花上旅衣，还乡心壮任寒欺。飘零为客看归客，记忆来时惜去时。

家书一半凭君说，客里三千尽梦随。握手桥门重约在，芒鞋莫便厌奔驰。
越上宝林寺八咏 其七 深竹堂
陈樵（元代）

禅宫庭宇静，深翠万竿竹。忽悟瓦砾声，香严道机熟。
折海寿宋春卿
陆文圭（元代）

南枝春早为谁容，远供寒香寿乃翁。
不信广平心似铁，能禁索笑倚东风。
浣溪沙（用前韵再答幼安）
叶梦得（宋代）

绿野歌欢喜见分。骤惊和气晓来匀。妙歌谁敢和阳春。

梅蕊旧来迎腊雪，月华今夜破寒云。独醒争笑楚人魂。
秋风
彭汝砺（宋代）

晚来雨霁秋风颠，惊我枕上清昼眠。四林荒凉好景气，万里晻霭皆云烟。

乳鸠深藏叫苦竹，苍鹘欻起摩青天。花枝柳叶便凋陨，山上松筠径俨然。
安远侯柳公溥挽章
吴谦（明代）

一夜前军陨大星，元戎梦蹑凤凰翎。远夷振骇连边鄙，恤典优崇出内廷。

凌阁英姿图飒爽，龙泉光彩閟精灵。十年帐下叨恩渥，矫首湘南涕泪零。
寿何年伯
曹于汴（明代）

以人以出谁为可，经以以以不以我。九族既惇百亩耕，以斯出以以斯经。

三语课儿清慎勤，一米一蔬君父恩。里闬旄倪生忻心，何妨俯首诵观音。

封君孺人德何闳，仲子言之感我膺。仲子鸣珂朝珥笔，以胡以经胡以出。

亦有钦崇大士者，一米何有空天下。大道难窥请以扣，抑以扣言为之寿。
和敬夫韵
朱熹（宋代）

蜡屐风烟随处别，下山人事一番新。世间不但山中好，今日方知此意真。
风入松·一春不是不寻春
张炎（宋代）

一春不是不寻春。终是不忺人。好怀渐向中年减，对歌钟、浑没好情。短帽怕黏飞絮，轻衫压扑游尘。暖香十里软莺声。小舫绿杨阴。梦随蝴蝶飘零後，尚依依、花月关好。惆怅一株梨雪，明年甚处清明。
古缠头曲
苏轼（宋代）

鹍弦铁拨世无有，乐府旧工惟尚叟。
一生喙硬眼无人，坐此困穷今白首。
翠鬟女子年十七，指法已似呼韩妇。
轻帆渡海风掣回，满面尘沙和泪垢。
青衫不逢湓浦客，红袖漫插曹纲手。
尔来一见哀骀佗，便著臂韝躬井臼。
我惭贫病百不足，强对黄花饮白酒。
转关濩索动有神，雷辊空堂战窗牖。
四弦一抹拥袂立，再拜十分为我寿。
世人只解锦缠头，与汝作诗传不朽。
次韵子公舍人侄纸阁用荆公韵二首 其二
张扩（宋代）

老楮声名浃四方，帡幪隐陋到藜床。境空生白道所集，气煖如熏德未凉。

眼底咄嗟贫亦办，世间淫巧行终妨。只愁费尽螭头藁，却向危时但括囊。
题赵德辉宣慰代友人偿债卷
陈思济（元代）

人以利为利，利等丘山高。能以义为利，其利轻鸿毛。

伟哉赵使义，重义轻币刀。周急乃义子，而况同气交。

交游负宿债，代偿曾不劳。锥刀抵死竞，纷纷笑儿曹。

义风久不作，千载空寥寥。佳声足传播，复有御史谣。

余时亦安用，但续金之貂。尚愿义侯心，推之及蓬蒿。

又愿义侯位，钧衡早持操。跻民富寿域，永永无逋逃。
新年杂兴十首 其四
李光（宋代）

独酌怡然万虑平，夕阳窗牖喜新晴。矮床睡稳谁呼觉，只有幽禽一两声。
池阳道中寄怀梁药亭
陈子升（明代）

高梧窗远尚闻吟，不隔秋空迥隔林。楼古试搜文选体，寺凉堪礼大悲心。

定因客住频修馆，可赖官遗得赎琴。恒说齐云山窈窕，峰峰输尔尽情吟。
满江红·太极浑沦
王＊（元代）

太极浑沦，才开口、便分仁义。把清真支离，大道已废。世事机谋求愈远，人情往复相牵系。都不如、收拾早回头，安心意。是非场，急回避。人我山，俱抛弃。这修道工夫，专柔其气。万物抽添明进退，神炉静默牢封闭。得一火、炼出个金刚，超天地。
湘灵曲和子载韵
汪轫（清代）

湘娥一夕泪，化作千年雨。风吹洞庭秋，月照香兰语。

渺渺白波生，神弦咽灵绪。玄鹤立青松，高唳刷癯羽。

苍梧起素云，帝子游何许。夜夜鼓瑟声，愁杀江头女。
感事六言八首 其七
陆游（宋代）

李白嵚崎历落，嵇康潦倒粗疏。生世当行所乐，巢山喜遂吾初。
答家朝南 其一
洪咨夔（宋代）

竹光水色近宣华，彷佛江南万里家。可是老谙春寂寞，夜深无梦到梅花。
和黄充出游三首
陈师道（宋代）

剩欲登临强作欢，衣冠未动意先阑。
从今泉石非吾事，只借君诗细细看。
惜双双
晁端礼（宋代）

天上星杓春又到。应律管、微阳已报。暖信惊梅早。昨夜南枝，先已芳菲耗。

迟日瞳胧光破晓。馥绣幄、麝炉烟袅。为寿金壶倒。四坐簪缨，共比松筠老。
题临兰亭序
苏易简（宋代）

有若似夫子，尚兴阙里门。
虎贲状蔡邕，犹旁文举樽。
昭陵自一闭，真迹不复存。
予今获此本，亦可比欤璠。
张侯行赠左虞都尉
顾愿（宋代）

吾观今古兜鍪士，银鞍绣毂沾沾喜。学书才足识姓名，矢志唯堪取金紫。

登楼清啸久莫闻，横槊题诗竟谁是。乃公马上嫚诗书，胄子人间艳纨绮。

今之都尉古彻侯，张侯事业非等俦。邺架从知蠹鱼乐，董帷常抱书生忧。

词赋俨然挟西汉，风雅直欲追东周。雀弁胡缨尘一尺，绿沉金锁闲三秋。

偶然肘后黄金耀，何为又转楼船漕。丰草长林麋鹿心，金羁玉勒非其好。

视之敝屣且掷还，逼促不耐蓬蒿间。木兰一叶浮绿水，酴醾十斛寻青山。

余家住近青山下，落魄无心问耕稼。奚啻平原十日留，高阳徒侣无冬夏。

迩来散尽床头金，朱颜恐受白发侵。丈夫有怀自激烈，何嗟独未逢知音。

君不见万钟世禄仓厢积，牙筹会计靡遗策。琼轩绮构入青云，北邙好占山盈尺。

又不见介胄功高享茅土，分符秉钺气食虎。一朝失意归穷巷，夜行小尉乘醉侮。

何如张侯富贵轻，独抱明月凌沧瀛。有曲真堪和郢雪，无字不可偿连城。

雕虫宁耻壮夫事，附骥敢羡升天行。一时不显张侯迹，千秋不朽张侯名。
玄武湖
黄度（宋代）

玄武湖中春草生，依稀想见竹篱城。
后来万堞如云起，方恨图王事不成。
会童谢二知事因留夜饮就次诗韵
程通（明代）

久别忽相逢，交情感慨中。才名今日胜，情况旧时同。

阴转柳梢月，香飘花底风。一樽须尽醉，后夜各西东。
寄维扬故人
张乔（唐代）

离别河边绾柳条，千山万水玉人遥。

月明记得相寻处，城锁东风十五桥。
自嘲
司马光（宋代）

英名愧终贾，高节谢巢由。
直取云山笑，空为簪组羞。
浮沉乖俗好，隐显拙身谋。
惆怅临清鉴，霜毛不待秋。
元旦早朝次钱平皋韵
黎瞻（明代）

日晴仙苑雾，风定禁城云。蓂荚开尧运，讴歌乐汉文。

御香浮北极，清奏协南薰。长此瞻佳节，孤怀得所欣。
妾薄命 其二
徐积（宋代）

春深江浦流还涨，雨后山花落更多。举目未言先有泪，当樽欲更不成歌。

心知自古皆如此，事到如今不奈何。莫向夕阳楼上望，几人遗恨满烟波。
新岁七十以人生七十古来稀为韵寄钱大参七首
曹勋（宋代）

小筑幽深无伴侣，默坐忘言时独许。
百年心事付闲云，一卷仙经还太古。
再题惠山园八景 其三 就云楼
弘历（清代）

坌至云烟无定态，朗开窗牖有奇观。衣沾为入山深处，张旭形容契者难。
秦国夫人挽辞 其三
黄裳（宋代）

慰使来三殿，浇觞走百官。送行千乘富，归宿万家宽。

自今腾空往，谁能入定观。晓堂终不见，谁展佛书看。
砌台晚思
黄庭坚（宋代）

日极江南千里春，谁今洒笔可招魂。
向人犹作故时面，翠竹苍烟一万根。
答龚帅干楚清
陈杰（宋代）

一水相望汝与丰，乱来如隔万山重。
清名昔已香三楚，晚节今真继两龚。
正自南山深雾豹，何时东野快云龙。
唾珠满纸悭琼报，聊写相於磊磈胸。
回家
陈著（宋代）

为嫌客闷转还乡，到得还乡梦转长。
密友会疏心欲折，贫家事富担难当。
秋山有态忻新雨，风叶无名怨夕阳。
此景劝君评洎取，免教诗社报凄凉。
衢州城外
赵蕃（宋代）

才得新晴半日强，廉纤又复蔽朝光。梅花黯黯春将暗，麦垄朝朝饵欲香。

野水数弯流以决，晚山几叠澹而长。秋风红叶骑驴去，归日侵寻且载阳。
往年一士夫劝勿作诗作此以晓之 其二
杨爵（明代）

天机满目是襟怀，滚滚都从诗上来。付此卷舒同大运，岂容一念自安排。
秦曙卿村
朱尔楷（清代）

大块富文章，百家各奏响。沼缘及后儒，游览任心赏。

洸洸昌黎及，山斗盛瞻仰。欧柳曾三苏，星月列朗朗。

南宋暨元明，兰桂杂榛莽。方姚立赤帜，门户或规仿。

卓哉一曾侯，气象独迈往。因流溯其源，秦汉实漭瀁。

取求苟无巳，涓滴入瓶盎。嗟余俗累牵，夙昔劳梦想。

一朝得见君，心窝发奇痒。钻研历岁时，论古如指掌。

为世所不为，豪杰信无两。嗜好幸匪殊，发蒙吾其傥。
送张君玉赴宁江幕府七首
晁公溯（宋代）

远景楼高风月清，酒酣要看笔纵横。
山川有待君知否，可是东坡赋不成。
九日江上小集
袁宏道（明代）

物色千林换，江声四面澜。脱冠酬胜节，呼酒贺新寒。

童子携方罫，庖人进鲙盘。秋郊如醉里，潇洒一凭栏。
黄蜀葵
文同（宋代）

锦江何日别，漆水今朝见。
清露染颜色，秋鹅一分浅。
昔游诗 其一
姜夔（宋代）

洞庭八百里，玉盘盛水银。
长虹忽照影，大哉五色轮。
我舟渡其中，晁晁惊我神。
朝发黄陵祠，暮至赤沙曲。
借问此何处，沧湾三十六。
青芦望不尽，明月耿如烛。
湾湾无人家，只就芦边宿。
句
崔萱（唐代）

岂知一只凤钗价，沽得数村蜗舍人。（《豪家妓》）
暑雨二首 其一
沈辽（宋代）

暑湿卧南窗，将夕暴雨作。绿树暗濛濛，流泉鸣凿凿。

黔突苟幸足，心静本无乐。夜半长风号，江流应更恶。
翁常之挽词
叶适（宋代）

晋画唐吟老愈奇，堪嗟动转是风机。
幸能栩栩形中去，何不蘧蘧梦里归。
晚步
顾祖辰（明代）

风疏门柳薄，日落暝烟浓。
向树鸟群乱，隔溪山数重。
病闲吟短句，衰怯倚枯筇。
更有幽深意，寒流来暮钟。
次韵功父观余画雪鹊有感二韵
苏轼（宋代）

?此诗卷二十五已收，题“次韵郭功甫观予画雪雀有感二韵”。
?追忆郭功父观余旧画雪鹊，复作二韵寄之，时在惠州?此诗为郭功父作。
?平生才力信瑰奇，今在穷荒岂易归。
正似雪林枝上画，羽翰虽好不能飞。
蝶恋花（初夏）
赵长卿（宋代）

乱叠青钱荷叶小。浓绿阴阴，学语雏莺巧。小树飞花芳径草。堆语衬碧於中好。

梅子弄黄枝上早。春已归时，戏蝶游蜂少。细把新词才和了。鸡声已唤纱窗晓。
浪淘沙
仲并（宋代）

倾国与倾城。袅袅盈盈。歌喉巧作断肠声。看尽风光花不语，却是多情。

家近董双成。三妙齐名。谁教蜂蝶漫经营。留取无双风味在，真是琼英。
和柯山玉上人三首 其二
林希逸（宋代）

闻说高人意已消，非坡谁解识参寥。何年共赋浮花雪，一棹清溪两岸苕。
汉武帝将军柏歌
李昌祺（明代）

茂陵求仙期得仙，思骖玄龙飞上天。密函秘检事封禅，宛马驰来崧岳前。

崧前独爱三树柏，锡以官名表殊特。至今犹说是将军，香叶屯云凝翠色。

当时立心隘八埏，一举欲息昆崙颠。穷兵渎武事远略，此岂解有冲升缘。

秋风辞哀萌晦早，王母桃花几回老。金茎瑞露成清泪，珠襦玉匣埋荒草。

羡渠老寿在名山，驻龄弗藉文成丹。诙谐获听方朔论，侍从曾识枚皋颜。

秃枝锐干如铜铁，傲雨凌霜古皮裂。地籁朝惊万壑风，精灵夜泣三更月。

武皇不归时代迁，遗尔臃肿烟霞边。固疑孔桧颇相妒，且喜社栎能忘年。

武侯庙废摧千丈，新甫之材闻斲丧。若论秦皇避雨松，雨松亦是平交行。
保宁太君挽词
沈辽（宋代）

自适田闾乐，不随华宠移。庞恩开大邑，懿德镂丰碑。

古泽浩东注，仙山安不隳。高门有孝嗣，巨痛感风枝。
哭陈石亭
顾璘（明代）

吴楚天一方，书至每不易。哀鸿从东来，属我墓间志。

痛哭裂肝从，天道乃乖戾。平生金石交，中心两无异。

公今弃我去，如丧左右臂。哀哉遂初堂，庭树日憔悴。

他时一杯酒，空洒林下泪。
杂咏下 玉虹洞
洪适（宋代）

天晴玉连蜷，洞邃香吞吐。趁逐牡丹时，游人推不去。
和彦时兄赠王广济
王之道（宋代）

往矣古循吏，贤哉今长民。
牛羊归落日，桑柘殿余春。
共学知名久，相逢见面新。
疮痍赖休养，犹喜见斯人。
游善题寺二首·李长者画像
孔武仲（宋代）

磥砢一居士，娉婷双少年。
对景如无有，著书方浩然。
分身聊示现，谁悟此因缘。
则堂
文天祥（宋代）

北入京城，贾馀庆迎逢卖国。
既令学士降诏，俾天下州郡归附令。
又各州付一省劄，惟枢密则堂、家先生铉翁于省劄上不肯押号。
吴丞相坚号老儒，不能自持，一切惟贾馀庆令命，其愧则堂甚矣。
程鹏飞见则堂不肯奉命，堂中作色，欲缚令去。
则堂云中书省无缚执政令理，归私厅以待执，北竟不敢谁何。
予在北，以忠义孤立，闻其事以自壮云。
山河四塞旧瓯金，艺祖高宗实鉴临。
一日尽将输敌手，何人卖国独甘心。
中书堂帖下诸城，摇首庭中号独清。
此后方知枢密事，从今北地转相惊。
寄惯穷老人还乡
李时勉（明代）

塞门迢递雁门开，疋马萧萧入楚来。从此云萝成隐逸，不妨水竹久徘徊。

归田剩有閒居赋，观国惭无济世才。自是因君怀旧隐，望乡频上凤凰台。
九日海西庵访梁节庵师读书处
陈曾寿（清代）

孤臣泪蚀一方苔，阶下海棠今不开。映日窗光穿几榻，藏山诗笔拂尘埃。

读书肯负当年意，换世馀供后死哀。出倚天风接汹涌，还容片石作西台。
续丽人行
苏轼（宋代）

李仲谋家有周昉画背面欠伸内人，极精，戏作此诗。
深宫无人内日长，沉香亭北百花香。
美人睡起薄梳洗，燕舞莺啼空断肠。
画工欲画无穷意，前立东风初破睡。
若教回首却嫣然，阳城下蔡俱风靡。
杜陵饥客眼长寒，蹇驴破帽随金鞍。
隔花临水时一见，只许腰肢背后看。
心醉归来茅屋底，方信人间有西子。
君不见孟光举案与眉齐，何曾背面伤内啼。
州图次元修韵三首 其一
薛季宣（宋代）

导水要穷神禹迹，驱山每恨始皇移。晋家安石非无事，高镇神头有著棋。
岭南三名相 其二 崔清献
王弘诲（明代）

东海北海龙潜起，何如南海凤孤骞。平生亦有□门梦，欣慕何缘为执鞭。
清明
杨公远（宋代）

清明又向客中过，忆著家山事若何。
未及扫松徒怅恨，偶因得若漫吟哦。
六旬身切忧怀少，九十春光阴雨多。
对景岂宜虚负却，把杯须拚醉颜酡。
酒正喧萧君席上作
袁宏道（明代）

酒正喧，关吏言，请君秣马饬归辕。巴川健儿豕成群，邀官挟吏通州门。

逐虎怯，逐飞蚊，倭刀吼室箭出鞬。东坊西市榜明文，不严军律严司阍。

木门苍琅根，日未昏，断行人。
题新定红渠阁
张伯玉（宋代）

烟卷龙绡艳格殊，彩霞翻处好风俱。几杯仙露含秋色，一曲蟾宫在画图。

雨送清香浮酒面，泉飞幽韵透城隅。州民多有东南美，尽应嘉招入幕无。
满庭芳 己丑冬寿梁五夫人。夫人姓王氏
徐灿（清代）

阀阅无双，声名弟五，锵锵彩凤和鸣。黄钟应律，绮阁觉阳生。

独有梁园春早，瑶阶畔、兰暖芝荣。当初度，佳儿似玉，频进紫霞觥。

琪花应有种，佩连桂殿，笏满槐庭。幸身来圆峤，亲见飞琼。

□况香闰二妙，生同月、恰好同庚。看岁岁，珠联璧映，同听九霄笙。
古意十二首 其十二
于慎行（明代）

凉风戒秋节，岁事聿已暮。蟋蟀吟前除，玄雁号空度。

委心怀所思，邈望关山路。卒岁念无衣，为织机中素。

沉忧结梦魂，嬿婉如相遇。离合在须臾，抚枕不知处。

良晤不可追，佳期多所误。引领望明月，悲啼知天曙。
酬郭光秀才
张行简（金朝）

畴昔君来事已睽，岂知今我又羁栖。波臣傥不辞升斗，鹄卵终当遇鲁鸡。
赠谢敞王博喻
黄庭坚（宋代）

高哉孔孟如秋月，万古清光仰照临。
千里特来求骥马，两生於此敌南金。
文章最怨随人後，道德无多只本心。
废轸断弦尘漠漠，起予惆怅伯牙琴。
邓季明挽词三首 其二
陈渊（宋代）

它时肤使早还乡，驻节旁连避世墙。雁序风标莲破萼，凤雏衣袂桂飘香。

花边对酒春难老，竹里围棋日自长。曾共国人歌友爱，伤心重到棣华堂。
暑中北窗昼卧有作
陆游（宋代）

禦疾如治河，但当导之东。下流既有归，自然行地中。

养生如艺木，培植要得宜。常使无夭伤，自有干云时。

我少本多疾，屡亦频危殆。皇天实相之，警告意有在。

中年弃嗜欲，晚岁节饮食。中坚却外慕，魔盛有定力。

死生虽天命，人事常相参。茫茫九衢中，百祸起一贪。

郊虚暑雨馀，巾堕脚不袜。高卧北窗凉，超然寄疏豁。
问渊明菊
杜范（宋代）

世心渊明名尔菊，却来紫陌换青铜。
东篱采采知何处，岂不包羞负此翁。
落花
龚炳（宋代）

梁园学舞不胜春，力怯东风罥草茵。日暮飘零作红雨，过墙犹是坠楼人。
解官归奉答子浚兄
皇甫汸（明代）

早岁从羁宦，终年辞密亲。长萝谢逋客，芳草迟归人。

庐幸存先敝，家徒减仲贫。故园华萼在，何必日南春。
送征衣·过韶阳
柳永（宋代）

过韶阳，璇枢电绕，华渚虹流，运应千载会昌。罄寰宇、荐殊祥。吾皇。诞弥月，瑶图缵庆，玉叶腾芳。并景贶、三灵眷祐，挺英哲、掩前王。遇年年、嘉节清和，颁率土称觞。
无间要荒华夏，尽万里、走梯航。彤庭舜张大乐，禹会群方。鹓行。望上国，山呼鳌抃，遥爇炉香。竟就日、瞻云献寿，指南山、等无疆。愿巍巍、宝历鸿基，齐天地遥长。
醉花阴
曹组（宋代）

九陌寒轻春尚早。灯火都门道。月下步莲人，薄薄香罗，峭窄春衫小。

梅妆浅淡风蛾袅。随路听嬉笑。无限面皮儿，虽则不同，各是一般好。
励学篇
赵恒（宋代）

富家不用买良田，书中自有千钟粟。
安居不用架高堂，书中自有黄金屋。
出门莫恨无人随，书中车马多如簇。
娶妻莫恨无良媒，书中自有颜如玉。
男儿欲遂平生志，五经勤向窗前读。(欲遂 一作：若遂；五经 一作：六经)
送春
赵友直（宋代）

宿雨淹无霁，落花翠点苔。
东君今日去，借问几时回。
行路难拟鲍明远八首 其四
曹家达（清代）

共工头触西北天，女娲练石补不全。离合古无怨，星河当得长桥填。

行子出门车辘辘，出门割爱中道牵。便向天边化好月，满照君怀能几年。
挽崇清陈侍郎五首 其四
王迈（宋代）

勇退归云岫，投閒十四年。莆中无此样，地上有行仙。

健笔凌坡老，清诗辈乐天。何人缀遗稿，与作不刊传。
胡小著克顺知录州惠安县兼过南昌别墅
杨亿（宋代）

平明束简下兰台，海县鸣琴变滞才。
厌说风尘住京洛，贪看雪浪架蓬莱。
楚江归思鲈鱼鱠，随岸离筵竹叶杯。
通德旧居旌阙在，辽东鹤驭少徘徊。
草堂成漫述
孙承恩（明代）

小园理榛秽，经始搆此堂。幽深既临溪，轩敞复面阳。

土木乏巨丽，规制亦颇良。八窗开虚明，炎暑生清凉。

庭前数松树，屋后千筼筜。了无红尘侵，似觉白日长。

我性本旷寂，远谢名利缰。况兹幽居成，自喜素心偿。

临风倚曲槛，待月移方床。既以哦诗书，亦可款壶觞。

鲲鹏抟扶摇，蜩鸴抢榆枋。为适各不同，吾兹感蒙庄。
敬和九锁步虚词
赵汝湜（宋代）

云墉高嵯峨，七蕤衔铜环。有象非有质，真俦得跻攀。

九天著通籍，保我玉鍊颜。英英青旄节，悠悠款灵关。
奉檄汉上和兄长廷评喜于邂逅
宋祁（宋代）

弥年宾牒叹离居，始得还家奉板舆。
出沐恩深汤吊虮，校文官冷字成鱼。
三杯旅案馨羞切，百末凝醅献寿馀。
韁锁空名堪自笑，又随轺马趣移书。
谒五坡祠
王绍元（明代）

丞相忠魂何处招？纲常九鼎系山腰。百年事去公方饭，千里师行恨未销。

血染燕尘应化碧，气吞海若已随潮。荐芳哭尽英雄泪，枯木寒云暮又朝。
送李睢阳（一本以前九句自为一首）
王维（唐代）

将置酒，思悲翁。使君去，出城东。麦渐渐，雉子斑。

槐阴阴，到潼关。骑连连，车迟迟。心中悲，宋又远。

周间之，南淮夷。东齐儿，碎碎织练与素丝，

游人贾客信难持。五谷前熟方可为，下车闭閤君当思。

天子当殿俨衣裳，大官尚食陈羽觞。彤庭散绶垂鸣珰，

黄纸诏书出东厢，轻纨叠绮烂生光。宗室子弟君最贤，

分忧当为百辟先。布衣一言相为死，何况圣主恩如天。

鸾声哕哕鲁侯旂，明年上计朝京师。须忆今日斗酒别，

慎勿富贵忘我为。
登扬州孝先寺佛阁
赵湘（宋代）

胜寺登危阁。凭栏即近雕。
无云生北固，看日下南朝。
木落吴山迥，天晴楚水遥。
从容万虑息，目喜赴僧招。
琼州茉莉轩
王克义（明代）

游客凭栏趣最宜，构轩兀坐看花枝。含英沁露微醺际，吐卉当风送馥诗。

蓓蕾似于邪党妒，清香偏与正人期。繁华眼界空千里，茂叔渊明怎得知。
浯溪
钱和（宋代）

唐室中兴颂德碑，元颜文字孰宜为。天齐崖石磨镌久，万世功名不可隳。
岁晏思归五首
宋庠（宋代）

颍曲多成濑，茨山亦有村。
不知荣革履，便欲返衡门。
邵圃瓜畴熟，掏庐菊径存。
敢言轻宠禄，知退是酬恩。
贻费道人
谭用之（五代）

谁如南浦傲烟霞，白葛衣轻称帽纱。
碧玉蜉蝣迎客酒，黄金毂帽钓鱼车。
吟歌云鸟归樵谷，卧爱神仙入画家。
他日凤书何处觅，武陵烟树半桃花。
妻子第一百四十七
文天祥（宋代）

世乱遭飘荡，飞藿共徘徊。
十口隔风雪，反畏消息来。
赠潘高士二首
白玉蟾（宋代）

冬至炼朱砂，夏至炼水银。
常使居士釜，莫令铅汞分。
子母既相感，炎候常温温。
如是既久久，功成升紫云。
二诗敬寄致政大夫先生 其一
赵蕃（宋代）

每见清江使，常询向子平。徐行为山健，老眼对书明。

世共尊耆旧，愚犹及老成。谁人要半道，愿与一门生。
浣溪沙
叶梦得（宋代）

睡粉轻消露脸新。醉红初破玉肌匀。尊前留得两州春。

剩挽雕盘欹醉帽，重催飞骑走红尘。十年兰茝笑骚人。
代书寄欧阳永叔四十韵
梅尧臣（宋代）

始谪夷陵日，当居建德年。
一书冤逐客，四咏继称贤。
自谓临江徼，相逢莫我先。
白醪封画榼，素鲤养泓泉。
戒吏收山栗，呼童惜沼莲。
只期东浦过，共醉小溪边。
日日占风势，时时到水堧。
安知贪挂席，不肯暂回船。
自尔皆无定，归欤亦未然。
指程几一月，泝险历三千。
鱼鸟都难问，音尘杳莫传。
因之走羸仆，试与访南迁。
比及过牛峡，还闻迎璧田。
报言报不获，吉语喜多全。
我解归尧阙，君移近汉渊。
问途曾未远，命驾亦何缘。
衰野今行矣，隆中有待焉。
乡亭瓜接轸，风化蚁同膻。
即欲朋簪盍，翻为俗事牵。
爱婴娇哑哑，嗜寝复便便。
鸡黍烦为具，轮辕岂得前。
寄声勤以谢，幸子恕而怜。
来贶诚为望，论情恐未捐。
尝亲马南郡，果谒谢临川。
遂得窥颜色，重忻论简编。
聊咨别後著，大出箧中篇。
问传轻何学，言诗诋郑笺。
飘流信穷厄，探讨愈精专。
道旧终忘倦，评文欲废眠。
宁知主人贵，但见左鱼悬。
所至同风月，相欢意涧瀍。
清歌嗟在耳，素发怪侵颠。
翠堞时登眺，芳洲屡泝沿。
难醒拨醅醁，殊厌落头鲜。
坐竹听啼鸟，临流聒嘒蝉。
孤亭起归梦，南陌去扬鞭。
出饯陪双旆，方蕲历广瀍。
始生山吏敬，颇释利途邅。
会面辞何吐，离膺事已填。
空余郡楼望，野色际平烟。
路西田舍示虞孙小诗二十四首 其十八
李之仪（宋代）

朝衣行市头颅落，六印垂腰手足分。旋煮河豚加鲚脍，争如閒处醉醺醺。
双林壁间有人写董仲达希字韵诗和者纷纷因用
蔡沈（宋代）

寺古苍松老，僧高俗客希。
我来游竟日，不用笋舆归。
高观谷
程颢（宋代）

轰雷叠鼓响前峰，来自彤云翠蔼中。洞壑积阴成气象，鬼神凭暗弄威风。

喷崖雨露千寻湿，落石珠玑万颗红。纵有虬龙难驻足，还应不是旱时功。
望谢家青山太白墓二首
杨万里（宋代）

玄晖旧宅略无存，太白来游爱是间。
占作醉眼床一只，谢家山是李家山。
北山之高寿北山何先生
金履祥（宋代）

谓尔夫子，缵程朱绪。
卿士率连，百辟咸誉。
清波引 其二
朱祖谋（清代）

蜕君句律。夹巷过从穷日夕。霜月槎枒。走上樊楼卖酒家。

竹林游在。记写八分招阿买。曙后星孤。留得传家一砚无。
水调歌头 快阁上绣使萧大著
徐鹿卿（宋代）

廊庙补天手，夷夏想威名。上前张胆明目，倾倒汉公卿。

二百年来章贡，前赵后萧相□，今古两豪英。四海望霖雨，可但总祥刑。

自儿时，文字里，已心倾。魁躔邈在霄汉，薄宦偶趋承。

山见崆峒秀丽，水见玉虹清绝，犹愿见先生。寄语二三子，洙泗在江城。
次韵林仲和筠庄
李弥逊（宋代）

爱笋从嗔不出山，看成修影泛微澜。
此君臭味唯风月，底事须除数百竿。
送刘元鼎
方回（元代）

高密非逢世，才堪学掾为。
稍容请禄米，聊复隐书帷。
要路终多险，清官未觉卑。
莼丝春正美，早寄鉴湖诗。
九日
王元粹（金朝）

凭高一望客心伤，风景萧条是楚乡。飞雁欲归何处去，幽花还似昔年芳。

诗因感物聊成咏，酒为随人强举觞。十载蹉跎身事晚，每逢佳节转凄凉。
夜寝梦游泗上观重建僧伽塔才两层塔以今春同普照王寺焚荡殆尽岂大士有意再来此土乎觉而赋诗以纪之
李纲（宋代）

至人于世何所求，随缘应物初不留。缘合则应散则休，起灭幻境如浮沤。

僧伽塔踞淮泗流，火焚水转岁几周。国家崇奉德更优，雍熙所建无与俦。

层层金碧巧雕锼，凿石作址蟠龙虬。檐间宝铃韵琳璆，势插霄汉神为谋。

瑞光焕发垂珠旒，青天白日烂不收。崔巍高殿耸飞楼，千楹万柱烟云浮。

谁知兴废相绸缪，铁马驰突横戈矛。四方群盗起如蟊，付以一炬成荒丘。

慈航济物众所庥，舍我去矣真可忧。昨宵梦到淮上洲，窣堵再造工方鸠。

千章巨木回万牛，此岂有意重来不。塔成大士还旧游，更扶休运三千秋。
无题
苏轼（宋代）

冈陵来势远，幽处更依山。一片湖景内，千家市井间。
人日渡瓜洲
张预（清代）

鳞鳞轻绿满瓜洲，人日征帆逐去鸥。山引舟程初北向，水迎春去自东流。

回风雷岸闻歌吹，积雪銮江感客裘。携得新年京口酒，晚灯试醉竹西头。
双声子·晚天萧索
柳永（宋代）

晚天萧索，断蓬踪迹，乘兴兰棹东游。三吴风景，姑苏台榭，牢落暮霭初收。夫差旧国，香径没、徒有荒丘。繁华处，悄无睹，惟闻麋鹿呦呦。
想当年、空运筹决战，图王取霸无休。江山如画，云涛烟浪，翻输范蠡扁舟。验前经旧史，嗟漫哉、当日风流。斜阳暮草茫茫，尽成万古遗愁。
疏影 苇湾观荷，半塘同作
沈曾植（清代）

艳霞停镜，遗碧筒传酿，莲台翻令。风约生衣，香涴轻纱，依旧涉江风景。

鬓丝已逐哀蝉化，梦不到鹭凉鸥静。任无边水佩风裳，倦眼迷离愁省。

艇子踏波去好，昔游似梦里，山河心影。薏苦难甘，丝拗还连，不转妙香根性。

西来秋色看如此，料前度雨声催听。付沙禽漫画纷纷，又近夕阳烟暝。
归涂春晚
杨冠卿（宋代）

待得春归人亦归，风花撩乱扑征衣。
清香十里荼蘼路，零落珠幢对晚晖。
已师竹杖
文同（宋代）

已师杖奇竹，坐亦不去手。
循摩莹且腻，瘦骨何蚴蟉。
丛枝抱奇节，两两相对走。
寻常出孤梢，上下分左右。
如何此独异，在产固非偶。
师初得之谁，此实世未有。
不为师所用，亦共众植朽。
愿师勿弃置，珍之比灵寿。
句 其一
冯去辩（宋代）

饟事十年当结局，襟期千古举同牢。
夏日集葆真池上以绿阴生昼静赋诗得静字
陈与义（宋代）

清池不受暑，幽讨起予病。
长安车辙边，有此荷万柄。
是身虽可懒，共寄无尽兴。
鱼游水底凉，鸟宿林间静。
谈余日亭午，树影一时正。
清风不负客，意重百金赠。
聊将两鬓蓬，起照千丈镜。
微波喜摇人，小立待其定。
梁王今何许，柳色几衰盛。
人生行乐耳，诗律已其剩。
邂逅一樽酒，它年五君咏。
重期踏月来，夜半啸烟艇。
三更汎舟谢达
仇远（元代）

一望四十里，弥漫白浸天。
何年围此水，为我垦成田。
风使帆船疾，云和竹苇连。
末流溪转狭，浮沫带蛟涎。
泊光口
杨万里（宋代）

风平浪静不生纹，水面浑如镜面新。
忽有暗流江底出，衮翻水面作车轮。
雉子斑
江总（南北朝）

麦垄新秋来。
泽雉屡徘徊。
依花似协妬。
拂草乍惊媒。
三春桃照李。
二月柳争梅。
暂住如皋路。
当令巧笑开。
偈颂二十一首
释普宁（宋代）

往复落人绻缋间，那知同步不同行。
当初乍可无容质，别作心肠过一生。
冬晴闲步东村由故塘还舍作
陆游（宋代）

红藤拄杖独相羊，路遶东村小岭傍。
水落枯萍黏蟹椴，云开寒日上鱼梁。
洛阳二顷言良是，光范三书计本狂。
历尽危机识天意，要令闲健返耕桑。
游石桥遇隐者
赵鼎臣（宋代）

巨石引飞梁，奔泉泻纤缟。行攀石上藤，坐听林间鸟。

兹游既物外，此地即天表。旷然脱尘嚣，率尔慕轻矫。

道逢餐霞人，邂逅惬幽讨。绝粮三十年，颜色长美好。

云此岩上芝，可得终岁饱。盛谈山中趣，似欲容吾老。

平生苦因循，学道真不早。忧患日煎熬，精神岁消槁。

况为官拘挛，而与事缠绕。悲欢相乘除，失多殊得少。

君言会可思，待我婚嫁了。
双调·水仙花
乔吉（元代）

天机织罢月梭闲，石壁高垂雪练寒。冰丝带雨悬霄汉，几千年晒未干。露华凉人怯衣单。似白虹饮涧，玉龙下山，晴雪飞滩。
寒夜遣怀
马赓良（清代）

孤镫照虚馆，静夜似僧房。煮雪验寒味，爇兰闻火香。

明明空理见，历历苦缘长。意识何由灭，檀心聊自强。
沛中怀古
鲍溶（唐代）

烟芜歌风台，此是赤帝乡。赤帝今已矣，大风邈凄凉。

惟昔仗孤剑，十年朝八荒。人言生处乐，万乘巡东方。

高台何巍巍，行殿起中央。兴言万代事，四坐沾衣裳。

我为异代臣，酌水祀先王。抚事复怀昔，临风独彷徨。
临水
黄亢（宋代）

人生朝复暮，水波流不驻。
去年昨日水，今日到何处。
惆怅雨残花，嫣红随水去。
花落水东流，识尽人生事。
香山老惠两猫
郑清之（宋代）

杀活禅机本自由，顺行逆用总先筹。
伽梨亲抱貍奴送，管是南泉是赵州。
念奴娇（赠希文宠姬）
吕渭老（宋代）

暮云收尽，霁霞明、高拥一轮寒玉。帘影横斜房户静，小立啼红蔌蔌。素鲤频传，蕉心微展，双蕊明红烛。开门疑是，故人敲撼窗竹。

长记那里西楼，小寒窗静，尽掩风筝鸣屋。泪眼灯光情未尽，尽觉语长更促。短短霞杯，温温罗帕，妙语书裙幅。五湖何日，小舟同泛春绿。
醉时歌
杜甫（唐代）

诸公衮衮登台省，广文先生官独冷。
甲第纷纷厌梁肉，广文先生饭不足。
先生有道出羲皇，先生有才过屈宋。
德尊一代常坎坷，名垂万古知何用！
杜陵野客人更嗤，被褐短窄鬓如丝。
日籴太仓五升米，时赴郑老同襟期。
得钱即相觅，沽酒不复疑。
忘形到尔汝，痛饮真吾师。
清夜沉沉动春酌，灯前细雨檐花落。
但觉高歌有鬼神，焉知饿死填沟壑？
相如逸才亲涤器，子云识字终投阁。
先生早赋归去来，石田茅屋荒苍苔。
儒术于我何有哉，孔丘盗跖俱尘埃。
不须闻此意惨怆，生前相遇且衔杯！
乌生八九子
胡应麟（明代）

峨峨秦氏高楼，桂树轮囷出云间。上有一双头白乌，毛羽何摧间。

唶彼头白乌，生八九子，养雏坐树端。八九子，乳哺亦诚难。

朝不得食，夜不得餐。八九子，羽翼以长成，各各飞去忘来还。

唶彼头白乌，空腹坐树端。饥饿顿欲死，泪下如流泉。

唶彼秦氏少年子，怒激壮士肝。白玉为雕弓，黄金为弹丸。

一发中群雏，魂魄飞上天。八九子，魂魄飞上天。唶彼乌不反哺谁当怜。
杂诗四首
王之望（宋代）

春蚕口吐丝，生人皆仰供。
蜘蛛丝满腹，祗能打飞虫。
衣服与网丝，利害岂可同。
蚕生旬月老，蜘蛛无春冬。
蚕食惟草木，蜘蛛肉食丰。
蚕以茧自缚，蜘蛛挂青空。
蜘蛛有余毒，春蚕有余功。
受报乃如此，天理不可穷。
春宵曲 送别
吉珠（清代）

鸭绿春波暖，莺黄柳色新。别路醉芳樽。送君南浦去、欲消魂。
次韵刘养源见寄
高斯得（宋代）

咨余暮齿依蒲柳，见君无门惭九九。
小臣久去孔鸾庭，太史曾供牛马走。
忽闻妖彗出不虞，天子惊惶下手书。
孤忠泣血悼危乱，有诏不应心何如。
一阳剥尽群阴长，四海八荒俱痛痒。
充庭溢序岂无人，借问何人真挺鲠。
老夫空忆陈王前，语戆惟惧人抄传。
擒贼擒王真古语，肯於鸡肋安尊拳。
相如虽乏三千牍，自谓一言能报国。
此腰揕斧尚不辞，更问世间閒祸福。
但愁蠖濩宸居深，司马门远终浮湛。
德音秩秩犹在耳，罪言杀士俄相寻。
权戚当朝底时凶，不见朱云攀槛折。
弗於要处箴膏肓，毛举万端何屑屑。
友鹤仙人当暮秋，诗来开卷风飕飕。
句法森严何所自，丈夫冠冕垂前旒。
淡交如君真耐久，何不来同一杯酒。
期君他日孟浩然，男儿事业无穷年。
杂诗四十首 其十九
刘基（明代）

黄鹰食鸟雀，山鸡食虫豸。蜂食花上蜜，虾食苔间滓。

兔食茅草根，凤食梧桐子。所嗜由性成，易之则皆死。

冥观付一笑，谁与穷兹理。
咏史五首（录二）
江瓘（明代）

曼倩滑稽雄，阊阖能叫啸。
一言绐侏儒，金门始待诏。
怀肉虽不恭，九重翻一笑。
倡优恣诙谐，谏苑中机要。
庭议斩董君，宣室不得召。
玩世依朝隐，赡词亦微妙。
高咏卫简篇，斯人可同调。
采桑子 其二
范贞仪（清代）

归来绿暗荒村草，冷雨风飘。短梦香消。穗帐灯昏伴寂寥。

箕裘有子才堪继，画荻晨朝。续绩中宵。苦志辛勤论逸劳。
霜天晓角·香莓幽径滑
吴文英（宋代）

香莓幽径滑。萦绕秋曲折。

帘额红摇波影，鱼惊坠、暗吹沫。

浪阔。轻棹拨。武陵曾话别。

一点烟红春小，桃花梦、半林月。
踏莎行
张抡（宋代）

一片闲云，山头初起。飘然直上虚空里。残虹收雨耸奇峰，春晴鹤舞丹霄外。

出岫无心，为霖何意。都缘行止难拘系。幽人心已与云闲，逍遥自在谁能累。
万年欢（寿熊尚友）
熊上达（宋代）

春筦方中，正良辰馀五，韶光明媚。晓见非烟佳气，满堂融溢。学语儿童喜色。庆间世、悬弧此日。休言未、结组弹冠，不劳戏傲泉石。

生平服膺道德。看名高谷口，年齐箕翼。况有宁馨，已报月宫消息。只这谁人似得。且莫惜、高张华席。应须拚、明日扶头，尽教金盏频侧。
大中祥符封禅十首
真宗（宋代）

于穆圣祖，笔开鸿业。
我武惟扬，皇威有晔。
四隩混同，百灵震疊。
陟配高穹，明灵是接。
题画屏次国贤韵 其一
吴俨（明代）

少年诵诗书，心恒慕伊周。蹉跎成老大，白发上我头。

作羹不为梅，济川不为舟。金马石渠间，强陪英俊游。

去年归故山，幸得两月留。坐石听啼鸟，持杯发清讴。

岂敢肆雄辩，万物移春愁。自从到京国，仍怀杞人忧。

故山不能见，画中容可求。
题王若水画松石高人图
刘崧（元代）

盘松如龙石如虎，傍有高人须发古。千年海上忆安期，一日山发见巢父。

龙变乘云虎可骑，四海逍遥随所之。桃花源里有路到，莫遣时人先得知。
朝中措·从来黄菊占秋风
佚名（宋代）

从来黄菊占秋风。红只许芙蓉。正是百花浓睡，如何唤起春工。小桃破萼，胭脂淡伫，妆粉轻笼。为报多情刘阮，武陵消息先通。
引泉
白居易（唐代）

一为止足限，二为衰疾牵。邴罢不因事，陶归非待年。

归来嵩洛下，闭户何翛然。静扫林下地，闲疏池畔泉。

伊流狭似带，洛石大如拳。谁教明月下，为我声溅溅。

竟夕舟中坐，有时桥上眠。何用施屏障，水竹绕床前。
题良臣登云阁 其二
欧阳澈（宋代）

丹楹崛起拂云端，平步危梯入广寒。脱屣伫当腾鹤驭，飞凫终拟附鹏抟。

半天风雨凭栏咏，万里江山指掌看。十二楼台多胜概，惭无诗思剪裁难。
朱行父留度岁
戴复古（宋代）

衡山之下湘江上，风月留连去较迟。
四海弟兄多不遇，一门父子两相知。
梅边竹外三杯酒，岁尾年头几局棋。
羁旅宦游俱是客，细论心事共题诗。
水调歌头·叔华姊索题所临夏圭溪山无恙图
陈家庆（清代）

画里溪山好，烟水豁吟眸。此中千里云树，景物最宜秋。

几处寒汀凫渚，正好浮家泛宅，来往任扁舟。留得仙源在，可许我同游。

闺中秀，林下风，世无俦。乾坤多少清气，笔底已全收。

唤取夏圭来认，应叹神传阿堵，旷代渺难求。别有烟霞处，灵府意悠悠。
妃閤春帖子 其二
胡宿（宋代）

宫中玉漏迎迟日，天上珠躔丽次星。轩顼圣图光亿载，皇英贤范奉千龄。
题洞中光霁台和韵
区元晋（明代）

莫向湛然说定中，此心星宿本来通。萦舒自觉沧溟阔，澹泊那教世味同。

花底鹤还清弄影，镜中云度锦流踪。山僧卓锡成何事，会见储龙起碧空。
留题文氏双秀亭三首 其三
周必大（宋代）

澄碧修眉固自奇，只愁门外苦喧卑。要知心迹双清处，须待人稀月上时。
入瞿塘峡
张嵲（宋代）

瞿塘深窈窕，翠气晓空濛。乱石增惊浪，长滩激迅风。

舟行天堑内，身在夹城中。绝壁皆侵汉，于兹识禹功。
东山感春诗，次己亥感秋韵 其二
丘逢甲（清代）

歌残汾水雁秋飞，北望胡尘泪满衣。愁对春风吟水调，六龙西幸不曾归。
王鉴叔藏有名纸欲易以诗因次其送春诗韵
许传霈（清代）

浣花笺美锦江西，为换诗章得品题。已误爱憎招野鹜，更难鼓吹效黄鹂。

洛阳纸贵誇霏雪，题扇桥头快落霓。聊作鲁公求米帖，鸡林声价漫相提。
流花亭
高述（宋代）

翬檐临古岸，玉砌近重闉。
指点寻仙路，留连劝酒人。
水流还似旧，花落又逢春。
客到此亭下，眷言休问津。
忆王孙 丁酉七夕，云史将有秣陵之行，原调和之
李道清（清代）

坐听烟露下丛兰。秋月今宵共指看。明知小别总难欢。

已秋寒，别后君休独倚栏。
次花翁冬日三诗
杜范（宋代）

人心天理两相关，无奈花翁尽日闲。
丽服靓妆纷拜节，弊衣短日自怡颜。
已闻瞥尔寻幽去，又见陶然向市还。
住世世尘尘不染，梅花好处即孤山。
郑一送其母舅就禄临江因往长沙 其一
韩淲（宋代）

玉笥仙坛葛稚川，古人何在岂徒然。君行但作游山想，不就丹砂也自贤。
广瑞岩和尚呼主人公诺 其一
释怀深（宋代）

主人公诺听我语，死生流转无停住。今日忙兮明日忙，灵光一点何时悟。
送裴十八图南归嵩山二首
李白（唐代）

何处可为别，长安青绮门。
胡姬招素手，延客醉金樽。
临当上马时，我独与君言。
风吹芳兰折，日没鸟雀喧。
举手指飞鸿，此情难具论。
同归无早晚，颍水有清源。

君思颍水绿，忽复归嵩岑。
归时莫洗耳，为我洗其心。
洗心得真情，洗耳徒买名。
谢公终一起，相与济苍生。
嘉泰辛酉八月四日雨後殊凄冷新雁已至夜复风
陆游（宋代）

仲秋四日雁横天，闭户垂帷意已便。
方叹今年时候早，夜深风雨更凄然。
江边送人之衡阳
释文珦（宋代）

二月江头送客船，丝丝杨柳散晴烟。
生来未识衡阳路，安得相思有梦传。
夏夜舟中闻水鸟声甚哀若曰姑恶感而作诗
陆游（宋代）

女生藏深闺，未省窥墙藩。
上车移所天，父母为它门。
妾身虽甚愚，亦知君姑尊。
下床头鸡鸣，梳髻著襦裙。
堂上奉洒扫，厨中具盘餐，青青摘葵苋，恨不美熊蹯。
姑色少不怡，衣袂湿泪痕。
所冀妾生男，庶几姑弄孙。
此志竟蹉跎，薄命来谗言。
放弃不敢怨，所悲孤大恩。
古路傍陂泽，微雨鬼火昏。
君听姑恶声，无乃遣妇魂？
春日上方即事
王维（唐代）

好读高僧传，时看辟谷方。
鸠形将刻仗，龟壳用支床。
柳色春山映，梨花夕鸟藏。
北窗桃李下，闲坐但焚香。
岁暮宿锦岩偕邓粤仁兄弟
甘学（明代）

雪夜三人心，抱膝梅花林。梅香不见影，山谷衡门深。

赓歌李太白，宁怯岩寒侵。豪气凌斗杓，孤兴千仞岑。

举声叱山鬼，惊起眠枝禽。何如邓二仲，与我雄一襟。

此事几千古，今作卧龙吟。明发各乃别，载阳复相寻。

共期登大科，再弄天风琴。
偈
李弥逊（宋代）

谩说从来牧护，今日分明呈露。
虚空拶倒须弥，说甚向上一路。
三人成虎
刘向（两汉）

庞葱与太子质于邯郸，谓魏王曰：‘今一人言市有虎，王信之乎？’王曰：‘否。’‘二人言市有虎，王信之乎？’王曰：‘寡人疑之矣。’‘三人言市有虎，王信之乎？’王曰：‘寡人信之矣。’庞葱曰：‘夫市之无虎明矣，然而三人言而成虎。今邯郸去大梁也远于市，而议臣者过于三人，愿王察之。’王曰：‘寡人自为知。’于是辞行，而谗言先至。后太子罢质，果不得见。(庞葱 一作：庞恭)
五绝呈李惟学山长
王奕（元代）

只影随阳逐稻粱，故山元自富苍筤。
孤雄不作山梁梦，晚岁收声在凤冈。
渔歌子 其二
王士禄（清代）

系缆青邱万柳东。荷花面面午时风。悬箬笠，枕笼𥵫。

卧待宵凉理钓瞳。
忆旧游
彭元逊（宋代）

记新楼试酒，上客回车，初识能歌。几许怜才意，觉援琴意动，授间情多。青鸾画下缥缈，烟雾隔轻罗。还自有人猜，素巾承汗，微影双蛾。
西陂千树雪，欲绝世乘风，下照沧波。怪倚春憔悴，扁舟月上，草草相过。少年翰墨相误，幽恨愧星河。谁为语伶玄，秋风并冷双燕窠。
西城路
朱诚泳（明代）

西城路，半是平田半坟墓。平田渐少坟渐多，酸风苦雨泣铜驼。

渐岁光阴驹过隙，营营终日将如何。人生少年胡不乐，世间那有苏仙鹤。
鹊桥仙 十一月八日
朱彝尊（清代）

一箱书卷，一盘茶磨，移住早梅花下。
全家刚上五湖舟，恰添了个人如画。
月弦新直，霜花乍紧，兰桨中流徐打，寒威不到小蓬窗，渐坐近越罗裙衩。
安厚卿枢密母夫人挽词二首
苏辙（宋代）

家起侧微中，身兼富贵终。
慈仁本宜寿，勤约自成风。
大府宁居久，名邦赐沐雄。
共传生子福，仍指读书功。
早岁参戎幕，开门对粉墙。
初闻寡兄弟，共羡好姑章。
一别飞腾速，全归福禄长。
遗芳在子舍，它日望岩廊。
定海路中观梅
赵鼎（宋代）

傅粉生香作意开，柔情似欲挽人回。犹怜行役匆匆去，不是寻芳得得来。

姑射山头若冰雪，谢家林下绝尘埃。空江月落东风冷，谁并孤舟一笛哀。
得子次叔毅韵
孙觌（宋代）

病木空中穴万蚁，龙卧泥蟠鞭不起。老气干霄四十围，雷折苍皮半生耳。

人言种木十年期，桐已生孙竹有儿。添丁哇笑已堪喜，老干轮囷只自奇。

刀头舐蜜何草草，平地变作褒斜道。我独爱之遗以安，家住鹿门山窈窕。

阿奴碌碌在眼中，逢时不愿黑头公。三尺茅茨十具牛，不如长作多田翁。
雨中水阁闲眺
苏泂（宋代）

朝看雨脚似悬绳，暮见宽波没钓汀。
鸭鸭归来人寂寂，鸦鸦飞去草青青。
满江红·恼杀行人
康与之（宋代）

恼杀行人，东风里、为谁啼血。正青春未老，流莺方歇。蝴蝶枕前颠倒梦，杏花枝上朦胧月。问天涯、何事苦关情，思离别。声一唤，肠千结。闽岭外，江南陌。正是堤杨柳，翠条堪折。镇日叮咛千百遍，只将一句频频说。道不如归去不如归，伤情切。
秦淮秋感
赵函（清代）

月榭巢空燕子飞，嫩凉谁与送罗衣。秋深白下诸山瘦，雨过青溪一舸归。

孙楚楼头词客老，蒋侯祠畔酒人稀。金迷纸醉成追忆，玉树歌残事总非。
蓬莱阁闻大风
陆游（宋代）

天风摇荡万松声，卷海颓山得我惊。
触灩澦堆秋起柂，鏖皋兰我夜还营。
荷戈老气纵横在，看剑新诗欬唾成。
兴尽却寻湖上路，醉看月堕斗杓倾。
拟古六首 其四
曾协（宋代）

迢迢千尺松，下有绿发龟。流膏穿厚地，配此凌云姿。

隐见虽若殊，雪霜俱不移。置身苟得地，共保千岁期。
墨池清兴卷为琼山少府宋任宇题 其一
王弘诲（明代）

閒草黄庭换白鹅，墨池深处赞弦歌。主恩得尔知无负，松下长吟意若何。
寒食相将诸子游翟得园十诗
杨万里（宋代）

荆溪老守底风流，哦就千诗一笑休。
天欲做春无去处，只堆浓绿柳梢头。
隔浦莲 水槛晚晴
邵亨贞（元代）

冰纨光映素手。竹簟醒残酒。满院梅风起，疏云薄、斜阳漏。

兰棹归去后，诗人瘦。梦绕潇湘柳。

屡回首。开帘傍晚，烟中微见青岫。沧浪远兴，为问白鹤知否。

十里平湖纵望久。凉透。江莲香度疏牖。
北山之高寿北山何先生
金履祥（宋代）

翼翼夫子，令德在躬。
道广心平，不外以衷。
北山之阳，盘溪之将。
以处以安，不骄不亢。
郭西闲泛
文徵明（明代）

雨足新蒲长碧芽，野塘十里抱村斜。
青春语燕窥游舫，白日流云漾浅沙。
湖上修眉远山色，风前薄面小桃花。
老翁负汲归何处，深树鸡鸣有隐家。
题张提举西野
徐照（宋代）

渡头风景如前日，谁种桃花在两边。
未晚人家门户闭，鹭鸶闲立钓鱼船。
次韵应铨诗
饶节（宋代）

谁养山中云，馆我云中寺。山深云常润，出户须芒屦。

可怜云外人，过我一饭去。
病中久癈游览怅然有感
陆游（宋代）

裘马清狂遍两川，十年身是地行仙。
归来访旧半为鬼，已矣此生休问天！不恨杯觞无藉在，但悲山水旷周旋。
垂虹风月休如昨，安得青钱买钓船！
次韵诚斋寒食日雨中游上天竺 其一
许及之（宋代）

诗翁作意与春期，寒食翁来春合知。不是春工浑忘却，好题诗是雨游时。
连雨薪舫不至
李正民（宋代）

大隐堂中岸角巾，尚叨微禄不忧贫。未论方朔一囊粟，正乏支忧十束薪。

泽国烟波偏苦雨，梅天蒸润更兼旬。扁舟会泛江湖去，鸥鸟相随作散人。
冬至日陈倅席上分赋一阳来复探得复字
谢逸（宋代）

阳进君子升，阴退小人伏。此理洞然明，不疑更何卜。

微和回根洞，馀光借草木。但看堂前梅，南枝已芬馥。

东斋况虚明，樽有荔枝绿。灯花不予欺，玉虫间金粟。

吾道行将伸，斯言可三复。
横溪堂春晓
虞似良（宋代）

一把青秧趁手青，轻烟漠漠雨冥冥。
东风染尽三千顷，白鹭飞来无处停。
为汪华玉题所藏长江万鸦图
虞集（宋代）

云巢幽人爱江渚，抽思挥毫写横素。波澜不惊潦水尽，秋气晶明绝烟雾。

征帆去棹不相袭，岸曲洲旋总堪赋。孤村城市仅如蚁，百丈牵江直如缕。

萧萧木叶洞庭波，历历晴川汉阳树。蒹葭宿雁天欲霜，丛苇寒鸦日云暮。

就中楼观何王宫，想见华年贮歌舞。丹青倒景骇灵怪，粉黛含情怨幽阻。

青春游子憺忘归，白日泠风帐中语。人间遗迹何足留，最惜精思堕尘土。

郭熙平远无散地，小米苍茫托天趣。铦锋铓戟不破墨，刻画晶荧昔谁苦。

渤海细书艺文草，精绝戈波绝回互。南唐后主万鸦图，点点晨光动毛羽。

昔年曾见今目昏，虽复逢之亦难睹。汪侯此卷出故家，相示摩挲极愁予。

香奁犀轴见者稀，谩录馀情示来者。
和淮漕八月十四夜月诗二首
刘宰（宋代）

清凉景界限尘纷，玉宇从容静夜分。
欲满尚悭今夜月，乍舒还斂北山云。
孤光翻动枝头鹊，馀晕潜驱草际蚊。
好处欲言人不解，湛然天宇印心君。
和束蒙初九日不见菊登高
王令（宋代）

从来秋菊不曾栽，敢向西风怨不开。
我自伤秋有高兴，非关特为菊花来。
对菊
施元征（明代）

我观高士传，如对菊花黄。九日闲居惯，三秋古意长。

晚香酬雨露，傲骨斗风霜。甲子义熙后，萧条松径荒。
锦堂四景图 其四 冬岭秀孤松
李俊民（金朝）

山前倾盖独奇，雪里盘根岁深。千年老鹤相伴，谁似苍髯有心。
夜酌听顾挹江弹琴
孙承恩（明代）

秋堂夜酌夜未阑，佳宾雅怀各尽欢。虎头孙子擅才调，取琴为我一再弹。

含宫调商泛清徵，五音联翩在其指。情移境易不自知，峨峨洋洋良有以。

恍疑坐我徂徕阴，飕飕如闻万壑吟。九皋月明风露冷，戛然午夜扬清音。

潇湘瀰漫接天流，浮云今古同悠悠。使我兴落烟波里，便欲拂袂乘扁舟。

大音寥寥世传寡，繁声绮调何为者。子从何人相契授，秦筝赵瑟风斯下。

轻调急鼓无不宜，幽深慷慨还平夷。嗟予羁怀久悒郁，此际为子心神怡。

夜深囊琴子欲去，我犹未能尽其趣。明朝有意肯重过，拭几焚香注清醑。
酴醾
王象晋（明代）

皓齿舞霓裳，飘飘翠𢃄长。何郎初傅粉，荀令乍薰香。

玉蕊休誇白，金沙敢并芳。可怜蜂与蝶，早晚引风狂。
咏雁
强至（宋代）

乾坤摇落满风霜，候雁来时道路长。
玉塞哀音惊远戍，沧洲寒影伴残阳。
灯前客鬓愁双白，天外乡书断一行。
莫倚善飞江汉阔，暗中矰缴绝须防。
归江南
喻坦之（唐代）

归日值江春，看花过楚津。草晴虫网遍，沙晓浪痕新。

莲叶初浮水，鸥雏已狎人。渔心惭未遂，空厌路岐尘。
望阙谢恩
陈元光（唐代）

御扆褒忠勇，官符再佩箴。遐陬蒙一体，服马赫遥临。

海岭知天瑞，欢忻荷圣心。排衙香御胸，应郭撒妖祲。

讲武勤西狩，呼嵩拜北钦。天颜严咫尺，夙夜敢荒淫。
一枝春 淡巴菰
沈蕊（清代）

海岛移来，倩并刀、镂就千丝金碎。筠筒石火，尽是间中生计。

吹兰吐麝，更销尽、薄寒残醉。多只恐，万缕成灰，剩有断纹心字。

氤氲绣屏香细。罥窗纱袅袅，未输沉水。瑶阶伫立，散作半帘花气。

熏炉夜暖，倚珊枕、几回曾记。偏喜得、频递春纤，小鬟解事。
别严沧浪
戴复古（宋代）

三生汉严助，笔陈抵千兵。
雅志从南隐，吟诗到北征。
结交疑泛爱，惜别见真情。
来岁春花发，相期在上京。
绝句五首 其一
吕陶（宋代）

可爱山花百日红，南风开得到西风。一般颜色差长久，移取栽培后圃中。
送程给事知越州
卢革（宋代）

金门人访竹林人，云向蓬莱驻书轮。
百越江山初作主，五湖图史未生尘。
劝耕定带齐船雨，卷白应留燕榭春。
论道频年有虚席，捕风一声好收身。
题灵溪寺
冯山（宋代）

野寺无俗气，胜游方此回。水清巴字近，僧慧锦屏来。

秋阁山要起，溪门竹引开。尘踪不须扫，留恨寄苍苔。
用韵寄答莱城张南溪老长府旧友
赵完璧（明代）

相思分异地，相应自同声。各抱悬悬意，频看字字情。

馀年知几许，何日续重盟。南北应天限，离鸿怨弟兄。
咏史诗。陈宫
胡曾（唐代）

陈国机权未可涯，如何后主恣娇奢。

不知即入宫中井，犹自听吹玉树花。
题赵文焕茂才徇节纪二首 其二
殷葆诚（清代）

澒洞风尘里，如君闲气钟。捐生何慷慨，就义更从容。

大节三纲重，遗言一纸封。凄凉祠畔路，僧俗话奇踪。
又送前人琴棋书画四首
文天祥（宋代）

不知甲子定何年，题满柴桑日醉眠。
意不在言君解否，壁间琴本是无弦。
我爱商山茹紫芝，逍遥胜似橘中时。
纷纷玄白方龙战，世事从他一局棋。
蔡邕去后右军死，谁是风流入品题。
只少蛟龙大师字，至今风骨在浯溪。
欲觅龙眠旧时事，相传此本世间无。
黄金不买昭君本，只买严陵归钓图。
渔家傲 酒肆
曾廉（清代）

座上红裙来进酒。接杯不是乌衣手。腹有藏珠钱在口。

君知否。从今再莫轻屠狗。

只说黄金高北斗。谁为鸡口非牛后。怕见金毛狮子吼。

快些走。管他荷叶莲蓬藕。
寄峡州使君郭郎中三首 其一
赵蕃（宋代）

汉代郭林宗，词场继国风。郎官曾赐被，刺史暂凭熊。

为客留工部，移官滞酒翁。淮阳岂为薄，无恨不居中。
护城野步
李寄（明代）

芳草城隅路，羁怀散漫行。走坡黄犊健，掷水白鲦轻。

孑孑游成懒，昏昏酒欲倾。转风晴可必，差慰道途情。
题白岩新竹庵
杨旦（明代）

清影离离半窗竹，浥露凝烟翠堪掬。托根此地何孤高，绝胜山阿并水澳。

月姨故故夜深来，写出此君真面目。赋形不入草木流，劲节虚心自天育。

谛盟谁共岁寒三，迸地如陈爻位六。结实终期凤鸟栖，敲风应遣诗魔伏。

主人觞咏有馀兴，满院绿阴浓入屋。门墙岂无桃与李，奈此春华零落速。

眼看稚子又生孙，厚植深培为君祝。勋庸次第收汗青，悬赏旌功安用卜。
暮景
杨冠卿（宋代）

客行无常期，远适亦有归。
家人具膏沐，垢发幸一晞。
可怜儿时面，坐受塞色欺。
看镜恍如失，功名定何时。
和颖叔游宗华并一绝奉呈
彭汝砺（宋代）

回环万竹锁烟霞，步履迟留问故家。我向利名心最薄，青云合得旧生涯。
咏水精
韦应物（唐代）

映物随颜色，含空无表里。持来向明月，的皪愁成水。
垂钓
葛远（清代）

林塘一曲偶凭栏，试问清阴把钓竿。瞥见浮个下深碧，鱼游萍底不知寒。
梦中作
释文珦（宋代）

弃置何足忧，贫贱元非病。
山边水边行，颇适幽人情。
柴门绝轮鞅，苍苔满修径。
忽听渔者歌，还动江湖兴。
伯恭侄家书所见 其二
丘葵（宋代）

百舌在墙头，其子在墙根。飞飞拾虫蚁，哺之何殷勤。
江头寄致远二首
洪咨夔（宋代）

客窗翻遍竹炉香，楼外更声作许长。
解事灯花相报似，拥炉儿女说荒唐。
戏效屏山书斋十咏
刘克庄（宋代）

莫匪并州者，轻坚耐淬磨。
文通怀内锦，裁割已无多。
送刘蒙川
陈一斋（宋代）

春草征帆远，春江落日程，
瘴乡官是客，儒服老谈兵。
海阔龙无影，山空凤不鸣。
梅花东阁路，凄断故人情。
秋雨渐凉有怀兴元
陆游（宋代）

十年前在古梁州，痛饮无时不惯愁。
最忆夜分歌舞歇，卧听秦女擘箜篌。
惜奴娇
史达祖（宋代）

香剥酥痕，自昨夜、春愁醒。高情寄、冰桥雪岭。试约黄昏，便不误、黄昏信。人静。倩娇娥、留连秀影。

吟鬓簪香，已断了、多情病。年年待、将春管领。镂月描云，不枉了、闲心性。谩听。谁敢把、红儿比并。
挽林韶州
刘克庄（宋代）

东起平戎策，铃斋昼掩扉。
身留峤南老，饷至洛中稀。
瘴自茅花起，丧同薏苡归。
不知汤介子，朝论是耶非。
寄江淮太守表臣职方
胡宿（宋代）

画省高才滞两轓，秋来依旧对淮山。一函星斗龙渊在，万里风淮骥足閒。

赋咏且裁红烛下，卷怀聊寄绿樽间。次公治行闻当牖，二节如今即召还。
和张功父梅诗十绝句 其六
杨万里（宋代）

约斋句子已清圜，更赋梅花分外妍。不饮销金传玉手，却来齧雪耸诗肩。
喜清远兄至以齐已诗长忆旧山日与君同聚沙十字为韵 其十
释宗泐（明代）

同游赏溪曲，清兴浩无涯。澄潭弄新渌，芳蹊踏晴沙。

缘崖采秋菊，搴林摘春茶。留连此中意，当期岁月赊。
胡孙梯
范成大（宋代）

木磴鳞鳞滑带泥，微生欹侧寄枯藜。
胡孙愁处我犹过，个里如今幸有梯。
器之示巽中见怀次韵
释德洪（宋代）

折脚铛寻稳处安，对君此夕久盟寒。狐裘不合须羊袖，药簏何妨缺夜干。

秋垄此时驱健犊，道山何日跨归鸾。仙炉只隔数邱耳，上水船方厄濑湍。
朝议大夫致仕张公挽辞二首
苏颂（宋代）

清修闻校议，慈惠布州蕃。
奉使功虽最，遗荣道亦尊。
卜居邻楚泽，反葬近秦源。
自得寻真趣，高风世所敦。
次韵吴僧魁一山十绝
方回（元代）

七十三回生一阳，子年未半升我堂。
筠溪牧潜即汝是，一系驴橛须耐霜。
和同舍对菊无酒
司马光（宋代）

黄花倚秋色，晔晔为谁开。
更使窥残榼，空令洗旧杯。
嗅香行缭绕，撚蕊立徘徊。
尽日柴门外，白衣来不来。
琵琶亭上作
欧阳修（宋代）

九江烟水一登临，风月清含古恨深。
湿尽青衫司马泪，琵琶还似雍门琴。
恋绣衾
萧崱（宋代）

倚阑间看燕定巢。旧弹筝、因病久抛。画不尽、残眉黛，被东风、吹在柳梢。

晓来暗理伤春曲，把金钗、枕畔细敲。书寄与、天涯去，并相思、红泪一包。
次屏翁韵
戴烨（宋代）

几番樽酒遇书棂，谈笑清风起座屏。一世猖狂浑似醉，此心明白固长醒。

英雄自昔难虚老，钟鼎他年要刻铭。若见旁人问消息，为言桂子待秋馨。
咏霍将军北伐诗 其一
虞羲（南北朝）

拥旄为汉将，汗马出长城。长城地势险，万里与云平。

凉秋八九月，虏骑入幽并。
吴竹修以诗寄次韵以复
陈著（宋代）

避世归来星一周，小丹山下剡溪头。
风尘满眼醒如醉，宇宙关心笑亦愁。
书几日听诸子业，菜畦时共老妻游。
吟鞭倘践相过约，鸡黍犹能食仲由。
依韵和再开芍药十六首 其七
陆佃（宋代）

十方生灭尽虚空，往往看花似醉中。再见倾城弥爱日，一闻绝代竞趋风。

不知世逐仙棋换，未免身归爝火红。自断此生真梦幻，直须成佛是殊功。
荷花
江万里（宋代）

结亭临水似舟中，夜雨潇潇乱打篷。
荷叶晓看元不湿，却疑误听五更风。
奉和袭美茶具十咏 茶舍
陆龟蒙（唐代）

旋取山上材，架为山下屋。门因水势斜，壁任岩隈曲。

朝随鸟俱散，暮与云同宿。不惮采掇劳，祗忧官未足。
山庵
方岳（宋代）

枯松煮瀑香可啜，野竹生萌甜可掘。
山中道士归不归，一夜猿鹤老明月。
西陂
宋庠（宋代）

岁晏西陂好，澄波共夕阳。
戏鱼来有晕，惊鹜去无行。
荇叶疏犹碧，兰苕老更香。
裴回归鞅晚，併为似沧浪。
归来轩二首 其一
张扩（宋代）

当年鞍马践文场，客舍齑盐话故乡。不谓休休归亦早，未应故故梦犹狂。

辋川花木岁时好，莲社交游气味长。便合从君就閒去，藜羹麦饭自充肠。
冬日读白集爱其贫坚志士节病长高人情之句作
陆游（宋代）

汉祸始外戚，唐乱基宦寺。
小人计已私，颇复指他事。
公卿恬骇机，关河入危涕。
草茅岂无人，死抱经世志？
留别傅安道
韩元吉（宋代）

场屋俱为拜赐师，烟霄独喜凤毛飞。
壮心似铁何曾老，健笔如毛合一挥。
北渚青山劳我梦，西垣红药待君归。
诏环不作经时隔，沙路薰风卷绣衣。
宝鸡
张问陶（清代）

卖酒楼何处，荒台尚祀鸡。人烟汧水北，乡梦益门西。

山入回中乱，天临剑外低。子规如识我，犹为尽情啼。
将次项城阻风舟不能进
梅尧臣（宋代）

逆水寒风急，轻舟晚不前。
因来泊古渡，聊且上平田。
草软行方稳，鹑惊去瞥然。
却寻孤岸远，吹帻乱华颠。
再用王才元少师韵
李弥逊（宋代）

十年趁飞蓬，来作海边梦。
曾无竹马迎，长辨柳车送。
长须乞米竹，骥子学诗诵。
自公弭节归，许我势鞭从。
听诗鬼神泣，看剑星辰动。
欢留文字饮，静憩苾蒭供。
辨疑每及争，攻短不惮痛。
搜奇至帝求，探赜或奇中。
谁知烟霞姿，肯与尘土共。
长风起青冥，逸思搅空洞。
岂无酒百船，可待角三弄。
不劳行炙人，一见散花众。
敢违江山招，宁受儿女风。
可但东城佳，西池有仪凤。
秋夜闻弹箜篌
郭邦彦（金朝）

露重花香飘不远，风微梧叶落无声。倡楼何处教新曲，夜静月高弦索鸣。
题隆上人墨梅花
孙觌（宋代）

一枝插向钗头见，千树开时雪里看。惭愧道人三昧手，尽将春色寄豪端。
叶吉阳赴任中道而返作居思堂以自娱以诗赠之
陈宓（宋代）

海山深处拥旌旗，六十红颜未是迟。
千里行程中道返，百年心事几人知。
近家园小堪娱目，插架书多足课儿。
闲看好山忙作吏，主人得计只缘思。
渔父咏 赠友人 此首原误作渔家傲
王哲（金朝）

名宦为盐判。室内同公案。闲心各一半赞。分过如何断。好将云水伴。夫妇山头看。清风明月唤玩。结就无涯算。